Anders Danielsen Lie

**Anders Danielsen Lie** (født 1979) er en norsk filmskuespiller, lege og musiker.

## Bakgrunn og virke

### Skuespiller
Han ble kjent som barneskuespiller for tittelrollen i spillefilmen *[[Herman (film)|Herman]]* fra 1990, og som ung voksen for hovedrollene i filmene *[[Reprise (film)|Reprise]]* fra 2006 og *[[Oslo, 31. august]]* fra 2011. Han har senere medvirket i en rekke internasjonale filmproduksjoner og har spilt flere roller på engelsk og fransk. 

For *Oslo, 31. august* fikk han blant annet skuespillerprisen ved Premiers Plans Film Festival 2012 og Kanonprisen 2011 for beste mannlige hovedrolle.

I 2018 spilte han Anders Behring Breivik i Paul Greengrass' film om terrorangrepene i 2011 basert på Åsne Seierstads dokumentarbok *En av oss*.

I filmen ''Den største forbrytelsen'' om deportasjonen av de norske jødene fra 2020 spilte Danielsen Lie den norske politiinspektøren Knut Rød. 

I 2021 spilte han sentrale roller i *[[Verdens verste menneske]]* av Joachim Trier og *[[Bergman Island]]* av den franske regissøren Mia Hansen-Løve. Begge filmene deltok i hovedkonkurransen ved Filmfestivalen i Cannes 2021. For *Verdens verste menneske* vant han prisen for beste mannlige birolle utdelt av National Society of Film Critics i 2022 og Amandaprisen 2022 i samme klasse.

Høsten 2023 hadde han premiere med sin tolvte franske film, med den franske tittelen *Première affaire*. Den norske premieren fant sted i mars 2024, og i Norge ble filmen vist med den engelske tittelen *First case*. Regissør og manusforfatter for denne filmen er Victoria Musiedlak. Danielsen Lie har også en mindre rolle i filmen *Mother's Instinct*, regissert av Benoît Delhomme. Filmen hadde premiere i 2024 med Anne Hathaway i en av hovedrollene.

Han hadde en sentral birolle i filmen *Sommerboken*, som bygger på Tove Janssons kortroman med samme tittel. Filmen hadde premiere i 2024; boken er fra 1972. Han medvirket også i en mindre rolle i Joachim Triers spillefilm *[[Affeksjonsverdi (film)|Affeksjonsverdi]]* (2025). I 2026 hadde Anders Danielsen Lie premiere med filmen *[[Everybody Digs Bill Evans (film)|Everybody Digs Bill Evans]]*, der han spilte hovedrollen som jazzpianisten Bill Evans. Filmen ble tildelt Sølvbjørnen på filmfestivalen i Berlin i februar 2026.

### Lege
Sammen med Maria Øverås skrev han fagboken *Sex og sånt*, som vant Kultur- og kirkedepartementets fagbokpris 2007. Boka var også nominert til Brageprisen 2007 i kategorien Åpen klasse (Sakprosa for barn). Danielsen Lie har vært skribent for flere norske aviser, hovedsakelig om temaer knyttet til helse og helsepolitiske spørsmål. 

Danielsen Lie jobber til daglig som allmennpraktiserende lege i Oslo. Han jobbet som assisterende bydelsoverlege i Nordre Aker under koronaviruspandemien 2020–2022, og har fortsatt denne stillingen per mars 2024. 

### Musiker
I 2011 utga han musikkalbumet *This is autism*, basert på kassettopptak fra oppveksten. Den 2.&nbsp;februar 2024 utga han sitt andre studioalbum, *Idiosyncrasy*.

## Familie
Han er barnebarn av krigskorsmottakeren Per E. Danielsen, sønn av skuespillerinnen Tone Danielsen og gift med modellen Iselin Steiro. 

## Filmografi

### Spillefilmer
* 1990: *[[Herman (film)|Herman]]* – Herman
* 2006: *[[Reprise (film)|Reprise]]* – Philip
* 2009: *[[Skjult]]* – Peter
* 2010: *[[Tomme Tønner]]* – Nico
* 2011: *[[Oslo, 31. august]]* – Anders
* 2014: *[[Fidelio, l'odyssée d'Alice]] – Felix*
* 2015: *[[Ce sentiment de l'été]] – Lawrence*
* 2016: *[[Personal Shopper (film)|Personal Shopper]]* – Erwin
* 2016: *[[Approaching the Unknown]]* – Greenstreet
* 2017: *[[Rodin (film)|Rodin]]* – Rainer Maria Rilke
* 2017: *[[La nuit a dévoré le monde]]* – Sam
* 2018: *[[22 July]]* – Anders Behring Breivik
* 2020: *[[Den største forbrytelsen (film)|Den største forbrytelsen]]* – Knut Rød
* 2021: *[[Verdens verste menneske]]* – Aksel Willman
* 2021: *[[Bergman Island]]* –Joseph/Anders
* 2022: *[[Syk pike (film)|Syk pike]]* – lege
* 2023: *[[Première affaire (film fra 2023)|Première affaire]]* – Alexis Servan
* 2024: *[[Håndtering av udøde (film)|Håndtering av udøde]]*
* 2024: *Mother's Instinct*
* 2024: *[[Quislings siste dager]]* – Peder Olsen
* 2024: *[[Sommerboken (film fra 2024)|Sommerboken]]* – Sofias far
* 2025: *[[Affeksjonsverdi (film)|Affeksjonsverdi]]* – en scenearbeider på Nationaltheatret
* 2026: *[[Everybody Digs Bill Evans (film)|Everybody Digs Bill Evans]]* – hovedrollen som jazzpianisten Bill Evans 

### TV-serier
* 2010: *[[Koselig med peis]]* – Terje
* 2016: *[[Mammon (TV-serie)|Mammon]]* – Johannes Ritter Hansen
* 2016: *[[Nobel (TV-serie)|Nobel]]* – Jon Petter Hals
* 2024: *[[Quisling (TV-serie)|Quisling]]* – TV-versjonen av filmen *[[Quislings siste dager]]*

## Priser og nominasjoner
* 1991: Vant Special award for Best Young Performer in a Foreign Film under Young Artist Award for rollen som Herman i *[[Herman (film)|Herman]]*
* 1992: Vant klassen beste mannlige skuespiller under Filmfestivalen i Paris (Frankrike) for rollen som Herman i *[[Herman (film)|Herman]]*
* 2007: Vant Fagbokprisen under Kulturdepartementets priser for barne- og ungdomslitteratur for *Sex og sånt* sammen med Maria Øverås
* 2012: Vant Honorable mention for beste mannlige skuespiller under RiverRun International Film Festival (USA) for rollen som Anders i *Oslo, 31. august*
* 2012: Vant klassen beste mannlige hovedrolle under Kanonprisen 2011 for *[[Oslo, 31. august]]*
* 2022: Vant klassen beste mannlige birolle under Amandaprisen 2022 for *[[Verdens verste menneske]]*
* 2022: Vant klassen beste mannlige birolle under National Society of Film Critics 2022 for *[[Verdens verste menneske]]*

### Nominasjoner
* 2007: Nominert til Kanonprisen 2006 i klassen beste birolle for *[[Reprise (film)|Reprise]]*
* 2007: Nominert til Brageprisen i klassen sakprosa for barn for *Sex og sånt* sammen med Maria Øverås
* 2012: Nominert til beste mannlige skuespiller under Amandaprisen 2012 for rollen som Anders i *[[Oslo, 31. august]]*
* 2017: Nominert til beste mannlige skuespiller under Gullruten 2017 for *[[Nobel – fred for enhver pris]]*
* 2025: Nominert til Gullruten 2025 i klassen beste skuespiller birolle drama for *[[Quisling (TV-serie)|Quisling]]*

## Referanser


## Eksterne lenker
* 
* 
* 
*  Anders Danielsen Lie hos Filmweb